CELEX: 62008TN0211
Language: fi
Date: 2008-06-04 00:00:00
Title: Asia T-211/08: Kanne 4.6.2008 — Putters International v. komissio

2.8.2008   
            
            
               FI
            
            
               Euroopan unionin virallinen lehti
            
            
               C 197/31
            
         Kanne 4.6.2008 — Putters International v. komissio
   (Asia T-211/08)
   (2008/C 197/54)
   Oikeudenkäyntikieli: hollanti
   Asianosaiset
   
      Kantaja: Putters International NV (Cargovil, Belgia) (edustaja: advocaat K. Platteau)
   
      Vastaaja: Euroopan yhteisöjen komissio
   Vaatimukset
   
               —
            
            
               Päätöksen 1 artiklan kumoaminen siltä osin kuin tässä säännöksessä todetaan, että kantaja on rikkonut EY 81 artiklan 1 kohtaa sillä, että se ja muut yritykset ovat vahvistaneet välittömästi ja välillisesti kansainvälisten muuttopalvelujen hinnat Belgiassa, jakaneet osan näistä markkinoista keskenään ja manipuloineet tarjousten jättämismenettelyä
            
         
               —
            
            
               päätöksen 2 artiklan kumoaminen siltä osin kuin kantajalle määrätään siinä 3 955 000 euron suuruinen sakko
            
         
               —
            
            
               siinä tapauksessa, että ensimmäisen oikeusasteen tuomioistuin katsoo, että sakon määrääminen kantajalle on asianmukaista: kyseinen tuomioistuin vahvistaa EY 229 artiklasta ja asetuksen N:o 1/2003 31 artiklasta seuraavan täyden harkintavaltansa puitteissa sellaisen sakon, joka on huomattavasti komission vahvistamaa sakkoa alhaisempi
            
         
               —
            
            
               komission velvoittaminen korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja pyytää kumoamaan EY 81 artiklan soveltamista koskevasta menettelystä (asia COMP/38.543 — Kansainväliset muuttopalvelut) 11.3.2008 tehdyn komission päätöksen K(2008) 926 lopullinen.
   Kantaja esittää ensimmäiseksi, että komissio on tehnyt ilmeisen arviointivirheen katsoessaan, että kantaja oli ottanut osaa monitahoiseen ja vakiintuneeseen kartelliin, jolla pyrittiin vahvistamaan välittömästi ja välillisesti kansainvälisten muuttopalvelujen hinnat Belgiassa, jakamaan osa näistä markkinoista kartelliin osallistuneiden tahojen kesken ja manipuloimaan tarjousten jättämismenettelyä, kun kantaja oli ottanut osaa ainoastaan komissiopalkkioita ja peitetarjouksia koskeviin käytäntöihin ja niihinkin ainoastaan hyvin satunnaisesti.
   Kantaja katsoo toiseksi, että asiassa on loukattu suhteellisuusperiaatetta ja yhdenvertaista kohtelua koskevaa periaatetta sillä, että komissio on sakon perusmäärää laskiessaan ottanut laskelmaan mukaan kansainvälisillä muuttomarkkinoilla saadun kokonaisliikevaihdon ottamatta huomioon sitä, kuinka moneen rikkomukseen kantaja oli syyllistynyt, minkälaisia nämä rikkomukset olivat, eikä se ollut huomioinut rikkomusten vaikutuksia merkityksellisiin markkinoihin.
   Kantaja katsoo kolmanneksi, että asiassa on loukattu suhteellisuusperiaatetta ja yhdenvertaisen kohtelun periaatetta sillä, että komissio ei ole sakon perusmäärää laskiessaan siitä riippumatta, mikä tehtävä kartelliin osallistuneilla tahoilla oli kartellissa ja minkälaisiin käytäntöihin ne ottivat osaa, tehnyt eroa kartelliin osallistuneiden tahojen välillä, vaan soveltanut kaikkiin kartelliin osallistuneisiin tahoihin samaa prosenttilukua rikkomuksen vakavuuden ja pelotevaikutuksen takia määrätyn ylimääräisen määrän osalta.
   Kantaja esittää katsoo neljänneksi, että asiassa on loukattu suhteellisuusperiaatetta ja yhdenvertaisen kohtelun periaatetta sillä, että komissio on määrännyt kantajan kaltaiselle kartelliin osallistuneelle yritykselle, jolla oli rajoittunut tehtävä kartellissa, suurimman mahdollisen sakon.
   Kantaja katsoo viidenneksi, että asiassa on loukattu luottamuksensuojan periaatetta ja yhdenvertaisen kohtelun periaatetta ja että komission arviointi oli virheellinen, koska se ei ollut katsonut, että asiassa oli olemassa lieventäviä asianhaaroja kantajan osalla.